b'\n_START_ARTICLE_\nDobri Dobrev\n_START_SECTION_\nBiografie\n_START_PARAGRAPH_\nS-a n\xc4\x83scut pe 20 iulie 1914 \xc3\xaen satul Bailovo. Tat\xc4\x83l lui, Dimit\xc4\x83r, a murit \xc3\xaen timpul Primului R\xc4\x83zboi Mondial, iar mama sa, Katerina, \xc8\x99i-a crescut singur\xc4\x83 copiii. Dobri Dobrev s-a c\xc4\x83s\xc4\x83torit \xc3\xaen 1940, la \xc3\xaenceputul celui de-al Doilea R\xc4\x83zboi Mondial. \xc3\x8en timpul celui de-al Doilea R\xc4\x83zboi Mondial, \xc3\xaen urma exploziei unei bombe aruncate asupra regiunii Sofia, Dobrev a r\xc4\x83mas aproape surd. De c\xc3\xa2nd cons\xc4\x83tenii s\xc4\x83i din Bailovo \xc3\xae\xc8\x99i amintesc, Mo\xc8\x99 Dobri d\xc4\x83ruia fiecare b\xc4\x83nu\xc8\x9b pe care-l primea._NEWLINE_A avut patru copii, dintre care doi au murit \xc3\xaenaintea lui. Era \xc3\xaengrijit de una din fiicele sale. \xc3\x8en anul 2000, a d\xc4\x83ruit tot ce avea Bisericii Ortodoxe \xc8\x99i s-a mutat \xc3\xaentr-o c\xc4\x83m\xc4\x83ru\xc8\x9b\xc4\x83 din curtea bisericii satului, \xc3\xaenchinat\xc4\x83 Sfin\xc8\x9bilor Chiril \xc8\x99i Methodie. Conform m\xc4\x83rturiilor, dormea adesea pe jos \xc8\x99i nu se folosea deloc de \xc3\xaenlesnirile civiliza\xc8\x9biei moderne; pe mas\xc4\x83 avea de cele mai multe ori doar c\xc3\xa2teva buc\xc4\x83\xc8\x9bi de p\xc3\xa2ine \xc8\x99i ni\xc8\x99te ro\xc8\x99ii. \xc3\x8en zilele reci de iarn\xc4\x83 putea fi v\xc4\x83zut cum \xc3\xae\xc8\x99i suflec\xc4\x83 m\xc3\xa2inile hainei sale negre ca s\xc4\x83 care g\xc4\x83le\xc8\x9bi cu ap\xc4\x83 \xc8\x99i lemne prin curtea bisericii aflat\xc4\x83 \xc3\xaen proces de restaurare(un monument istoric, construit \xc3\xaen 1884 de me\xc8\x99terul Gancio Smolsko Tifonov). _NEWLINE_Mergea zilnic peste 25 de kilometri (\xc3\xaen tinere\xc8\x9be pe jos, mai apoi cu autobuzul), de la Bailovo p\xc3\xa2n\xc4\x83 \xc3\xaen Sofia, purt\xc3\xa2nd \xc3\xaembr\xc4\x83c\xc4\x83minte croit\xc4\x83 de el, precum \xc8\x99i opinci de piele, pentru a cer\xc8\x99i. Nu era \xc3\xaens\xc4\x83 propriu-zis un cer\xc8\x99etor, deoarece nu p\xc4\x83stra banii pentru el, ci \xc3\xaei d\xc4\x83ruia bisericilor \xc8\x99i m\xc4\x83n\xc4\x83stirilor \xc3\xaen nevoie. A f\xc4\x83cut astfel dona\xc8\x9bii \xc3\xaen valoare de 40.000 de euro, bani str\xc3\xa2n\xc8\x99i din milostenii. Pentru via\xc8\x9ba sa ascetic\xc4\x83, pentru bun\xc4\x83tatea \xc8\x99i milostenia sa, a fost supranumit "Sf\xc3\xa2ntul din Bailovo"._NEWLINE_Dup\xc4\x83 o scurt\xc4\x83 boal\xc4\x83, a murit pe 13 februarie 2018, \xc3\xaen v\xc3\xa2rst\xc4\x83 de 103 ani, la M\xc4\x83n\xc4\x83stirea Kremikov\xc8\x9bi.\n_START_SECTION_\nActivitate filantropic\xc4\x83\n_START_PARAGRAPH_\nMo\xc8\x99 Dobri a adunat 10.000 de leva (cca. 5.000 de euro) pentru restaurarea bisericii Sf. Chiril \xc8\x99i Methodie din Bailovo. A d\xc4\x83ruit bani pentru reconstruc\xc8\x9bia bisericilor din Kalofer \xc8\x99i Poibrene. A ajutat cu 25.000 de leva (cca. 13.000 de euro) la reconstruirea  M\xc4\x83n\xc4\x83stirii Ele\xc8\x99ni\xc8\x9ba din satul Ele\xc8\x99ni\xc8\x9ba. _NEWLINE_Dona\xc8\x9bia lui cea mai important\xc4\x83, \xc3\xaen valoare de 35.000 de leva (cca. 18.000 de euro), a fost f\xc4\x83cut\xc4\x83 \xc3\xaen mai 2009 pentru restaurarea Catedralei Aleksandr Nevski din Sofia. B\xc4\x83tr\xc3\xa2nul l-a c\xc4\x83utat pe consilierul economic al bisericii, Stefan Kalaidiev, \xc8\x99i i-a spus despre dona\xc8\x9bia pe care inten\xc8\x9biona s-o fac\xc4\x83. Suma a fost depus\xc4\x83, b\xc4\x83nu\xc8\x9b cu b\xc4\x83nu\xc8\x9b, la o filial\xc4\x83 bancar\xc4\x83 din Novi Iskar de o rud\xc4\x83 apropiat\xc4\x83 a sa. A fost cea mai mare dona\xc8\x9bie din istoria de o sut\xc4\x83 de ani a catedralei; potrivit lui Stefan Kalaidiev, sumele anuale ob\xc8\x9binute din dona\xc8\x9biile vizitatorilor bisericii, folosite la restaurarea acesteia, sunt \xc3\xaentr-un cuantum de 2000-2500 de leva (cca. 1000-1300 de euro). Cu banii primi\xc8\x9bi, s-a reu\xc8\x99it restaurarea vechiului tron, s-au cump\xc4\x83rat noi ve\xc8\x99minte \xc8\x99i acoper\xc4\x83minte pentru altar \xc8\x99i s-a reparat o sp\xc4\x83rtur\xc4\x83 din acoperi\xc8\x99. Ca mul\xc8\x9bumire, unul din slujitorii catedralei, Ieromonahul Tihon, a mobilizat mai mul\xc8\x9bi credincio\xc8\x99i ca s\xc4\x83-l ajute, la r\xc3\xa2ndul lor, pe Mo\xc8\x99 Dobri cu ni\xc8\x99te mobil\xc4\x83 (un pat, ni\xc8\x99te scaune, un dulap etc.) pentru chiliu\xc8\x9ba sa din Bailovo. Acesta \xc3\xaens\xc4\x83 a refuzat s\xc4\x83 primeasc\xc4\x83 orice dar.'